ΓΡΑΠΤΗ ΕΡΩΤΗΣΗ P-1318/97 υποβολή: Josι Pomιs Ruiz (PPE) προς την Επιτροπή (10 Απριλίου 1997)

Θέμα: Eurostat και μετάβαση στο τρίτο στάδιο της ΟΝΕ

Στις 27 Νοεμβρίου 1996 ομίλησε ενώπιον της Υποεπιτροπής Νομισματικών Θεμάτων του ΕΚ ο Γενικός Διευθυντής της Eurostat. Κατά την επακολουθήσα συζήτηση του ζητήθηκε να περιλαμβάνεται στις περιοδικές εκδόσεις της Eurostat αναφορά σχετικά με τα κριτήρια σύγκλισης που προβλέπονται από τη ΣΕΕ, για δε την περίπτωση του Δείκτη Τιμών Καταναλωτή (ΔΤΚ), αν υφίσταται σημαντική απόκλιση, να γίνεται διάκριση του σταθμισμένου μέσου στατιστικού όρου από τον απλό αριθμητικό όρο των τριών χωρών που βρίσκονται στην καλύτερη θέση.

Μολονότι ο Γενικός Διευθυντής της Eurostat δέχθηκε το αίτημα, η πρώτη δημοσίευση του νέου εναρμονισμένου ΔΤΚ δεν περιλαμβάνει στο τμήμα «Ε15» κανένα από τα στοιχεία που ζήτησε η υποεπιτροπή.

Για ποιό λόγο η Eurostat δεν ανταποκρίθηκε στο αίτημα που της υπέβαλε η Υποεπιτροπή Νομισματικών Θεμάτων στις 27 Νοεμβρίου 1996;

Προτίθεται η Eurostat να αλλάξει τακτική και να δημοσιεύει στοιχεία σχετικά με την τήρηση των κριτηρίων σύγκλισης καθ' όλη τη διάρκεια της διαδικασίας μεταθέσεως στο τρίτο στάδιο της ΟΝΕ;

Σκέπτεται, επίσης, η Eurostat να επισυνάπτει σε κάθε έκδοσή της στοιχεία για τον αριθμό των κριτηρίων σύγκλισης που εκπληρώνει κάθε κράτος μέλος;

Απάντηση του κ. de Silguy εξ ονόματος της Επιτροπής (12 Ιουνίου 1997)

Η Επιτροπή, κατ'εφαρμογή της συνθήκης ΕΚ, είναι αρμόδια για την παροχή κατάλληλων στατιστικών με σκοπό την αξιολόγηση των κριτηρίων σύγκλισης. Στην περίπτωση του κριτηρίου πληθωρισμού, η Eurostat έχει συντονίσει την κατάρτιση εναρμονισμένων δεικτών για τις τιμές καταναλωτή. Οι δείκτες αυτοί άρχισαν να δημοσιεύονται από τον Ιανουάριο του 1997 και επιτρέπουν τη συγκριτική εκτίμηση του πληθωρισμού στα κράτη μέλη, όπως ορίζει η συνθήκη.

Κατά τον υπολογισμό της τιμής αναφοράς για τον πληθωρισμό, η Επιτροπή, στην έκθεσή της για τη σύγκλιση που εξέδωσε το 1996 ((« Έκθεση σχετικά με τη σύγκλιση στην Ευρωπαϊκή Ένωση το 1996» - COM(96)560 τελικό, δημοσιεύτηκε στην Ευρωπαϊκή Οικονομία, συμπλήρωμα Α, Αριθ.1 - Ιανουάριος 1997. )), χρησιμοποιεί τους ακόλουθους ορισμούς: «ο πληθωρισμός ενός κράτους μέλους μετράται με βάση την ποσοστιαία μεταβολή του αριθμητικού μέσου δώδεκα μηνιαίων (προσωρινών) δεικτών (τιμών καταναλωτή) σε σχέση με τον αριθμητικό μέσο των δώδεκα μηνιαίων δεικτών της προηγούμενης περιόδου». Η τιμή αναφοράς για τον πληθωρισμό «υπολογίζεται ως ο αριθμητικός (όχι σταθμισμένος) μέσος των ποσοστών πληθωρισμού των τριών κρατών μελών με τις καλύτερες επιδόσεις συν 1,5 εκατοστιαία μονάδα «. Στην επόμενη έκθεση σύγκλισης για το 1998, οι προσωρινοί δείκτες θα αντικατασταθούν από τους εναρμονισμένους δείκτες τιμών καταναλωτή. Θα πρέπει να σημειωθεί ότι το Ευρωπαϊκό Νομισματικό Ίδρυμα στην έκθεση του για θέματα σύγκλισης, ακολούθησε τους ίδιους ορισμούς με εκείνους της Επιτροπής.

Στην έκθεση της Επιτροπής σχετικά με τη σύγκλιση στην ΕΕ το 1996, παρουσιάζονται διάφορα θέματα που συνδέονται με τους εν λόγω ορισμούς και καταδεικνύεται ότι τυχόν εναλλακτικοί υπολογισμοί τις περισσότερες φορές καταλήγουν σε παρεμφερή αποτελέσματα. Η Επιτροπή, σε όλα τα επίσημα έγγραφα, επισημαίνει ότι η αποτίμηση της τήρησης των κριτηρίων σύγκλισης κατά το γράμμα και το πνεύμα της συνθήκης, θα διεξαχθεί σε εύθετο χρόνο. Για το λόγο αυτό, είναι κρίνεται εξαιρετικά πρόωρη η θέσπιση ενός πάγιου ορισμού της τιμής αναφοράς για τον πληθωρισμό.

Εξάλλου, η Επιτροπή έχει επανειλημμένα τονίσει ότι σύμφωνα με τη συνθήκη ΕΚ (άρθρο 109 Ι), κατά την αξιολόγηση της σύγκλισης του πληθωρισμού στην Κοινότητα, θα πρέπει να συνεκτιμώνται και άλλοι δείκτες τιμών. Για το λόγο αυτό, στην έκθεση σύγκλισης για το 1996, η Επιτροπή αφιερώνει ένα ολόκληρο κεφάλαιο στους άλλους δείκτες.

Επομένως, η Επιτροπή δεν θεωρεί σκόπιμο να δημοσιεύει, σε τακτική βάση, πληροφορίες για το ποιά κράτη μέλη ενδέχεται να πληρούν το κριτήριο σύγκλισης.

Όσον αφορά τις διαθέσιμες πληροφορίες για τα κριτήρια σύγκλισης, κάθε μήνα δημοσιεύεται ένας πίνακας με τίτλο «Τρέχουσες επιδόσεις των κρατών μελών όσον αφορά τα κριτήρια σύγκλισης» στο έντυπο Economic data pocket book. Ο πίνακας περιλαμβάνει αριθμητικά στοιχεία που υπολογίζονται σύμφωνα με τους ορισμούς που χρησιμοποιεί η Επιτροπή για τα διάφορα κριτήρια σύγκλισης, αλλά δεν παρέχει, για τους λόγους που αναφέρονται παραπάνω, καμία τιμή αναφοράς.